LV Eiropas Savienības Oficiālais Vēstnesis C 251/20

Reģistrācijas pieprasījuma publicēšana Regulas (EEK) Nr. 2081/92 par lauksaimniecības produktu un pārtikas ģeogrāfiskās izcelsmes norāžu un cilmes vietu nosaukumu aizsardzību 6. panta 2. punkta nozīmē

(2005/C 251/29)

Šī publikācija dod tiesības iesniegt iebildumus minētās regulas 7. un 12.d panta nozīmē. Visi iebildumi, kas attiecas uz šo pieprasījumu, ir jāiesniedz ar dalībvalsts kompetentās iestādes, VTO dalībvalsts vai saskaņā ar 12. panta 3. punktu atzītas trešās valsts starpniecību sešu mēnešu laikā no publicēšanas dienas. Publikācijas pamatojumam jo īpaši izmanto 4.6. punktu, ar ko atzīst, ka pieprasījums ir pamatots Regulas (EEK) Nr. 2081/92 nozīmē.

KOPSAVILKUMS

PADOMES REGULA (EEK) Nr. 2081/92

“STELVIO” VAI “STILFSER”

EK Nr.: IT/00255/07.10.2002

ACVN (X) AĢIN ( )

Šim kopsavilkumam ir informatīvs raksturs. Lai iegūtu pilnīgu informāciju, interesenti, un jo īpaši šeit minēto ACVN produktu ražotāji, tiek aicināti iepazīties ar specifikācijām pilnā redakcijā, kas ir pieejamas vai nu konkrētā valstī, vai kompetentos Eiropas Komisijas dienestos (1).

1. Dalībvalsts kompetentā iestāde:

Nosaukums: Ministero delle Politiche Agricole e Forestali Adrese: Via XX Settembre n. 20 — IT-00187 Roma Tālr.: 06 — 4819968 Fakss: 06 — 42013126 E-pasts: QTC3@politicheagricole.it

2. Pieteikuma iesniedzēja grupa:

2.1. Nosaukums: Società Cooperativa a r. l. MILKON Südtirol — Alto Adige

2.2. Adrese:

Via Campiglio, 13/a — IT-39100 Bolzano Tālr.: 0471 — 451111 Fakss: 0471 — 451333

2.3. Sastāvs: ražotāji/pārstrādātāji (X) citi ( )

3. Produkta veids:

1.3. klase. Sieri.

4. Specifikācijās sniegtais apraksts:

(prasību kopsavilkums saskaņā ar 4. panta 2. punktu)

4.1. Nosaukums: “Stelvio” vai “Stilfser”.

4.2. Apraksts: Sieram “Stelvio” vai “Stilfser”, kura nogatavināšanas laikam jābūt ne mazākam par 60 dienām, nonākot pārdošanā, ir cilindriska forma ar plakanām vai gandrīz plakanām virsmām, taisnu vai nedaudz izliektu sānu virsmu, un tam ir šādi izmēri: svars var svārstīties no 8 līdz 10 kg, diametrs — no 36 līdz 38 cm, augstums — no 8 līdz 10 cm. Tauku saturs sausnā ir ne mazāks par 50 %, mitruma saturs nepārsniedz 44 %. Siera apvalkam ir jābūt tam raksturīgajā nokrāsā — no dzeltenoranžas līdz oranžbrūnai krāsai. Siera mīkstumam ir blīva, bet elastīga un staipīga struktūra, krāsa variē starp dzeltenu un salmu dzeltenu nokrāsu, gaisa caurumi — nevienmērīgi, maza un vidēji liela izmēra.

4.3. Ģeogrāfiskais apgabals: Ar aizsargāto cilmes vietas nosaukumu apzīmētais siers “Stelvio” vai “Stilfser” tiek ražots Bolcāno provinces teritoriālajā apgabalā (comprensorio), kā tas norādīts specifikācijā. Tieši nosaukums “Stelvio” norāda uz kalnaino nacionālo parku Stelvio, kas ir labi pazīstams starptautiskā tūrisma objekts.

4.4. Izcelsmes apliecinājums: Ir jākontrolē katrs ražošanas procesa posms, dokumentējot katru izejvielu un gatavo produktu. Tādējādi saskaņā ar ierakstiem atbilstošajos sarakstos, kurus kontrolē lopkopības, ražošanas, nogatavināšanas un iepakošanas speciālistu kontroles iestāde, tiek garantēta produkta izsekojamības un kontroles iespēja (no ražošanas sākuma posma līdz beigām). Saskaņā ar produkta specifikācijas noteikumiem un atbilstošu kontroles plānu kontroles iestādes pārbaudēm tiks pakļautas arī visas fiziskās un juridiskās personas, kuras iekļautas atbilstošos sarakstos.

4.5. Ražošanas metode: Produkta specifikācijā paredzēts, ka “Stelvio” vai “Stilfser” siera ražošanā jāizmanto govs piens. Ganoties vasaras aplokos, govis uzturā saņem svaigu zāli, govīm atrodoties kūtī, lopbarībai galvenokārt jāsastāv no siena ar skābbarības piejaukumu līdz maksimālajam rādītājam 15 kg uz katru mājlopu. Nepieciešamības gadījumā pienu var nedaudz attaukot, lai regulētu tauku saturu no 3,45 līdz 3,60 %. Pārstrādes sākumā, masas temperatūrai sasniedzot 32-33 °C, pienam pievieno glumenieka fermentu, kas iegūts no teļu kuņģiem. Piena sarecēšana notiek 20 līdz 27 minūšu laikā; pēc tam iegūtā biezpiena masa tiek mīcīta, un tad sākas masas jaukšanas posms. Siera masa tiek presēta, pēc tam formas atstāj kondicionētā telpā nogatavināšanai, līdz iegūtā masa ir sasniegusi pietiekamu skābuma līmeni. Sieru sāla, iegremdējot formas sālsūdenī; pēc tam sākas siera nogatavināšanas posms, kas noris atbilstošās telpās uz koka galdiem.

Mājlopu audzēšana, piena uzglabāšana un pārstrāde, siera ražošana, nogatavināšana un formu kondicionēšana — visas šīs darbības jāveic 4.3. punktā noteiktajā ģeogrāfiskajā apgabalā, lai nodrošinātu uzraudzību un kontroli, kas garantē produkta nemainīgu kvalitāti.

4.6. Saikne: Šā siera kvalitāti un raksturīgās īpašības nodrošina dzīvnieku uztura pamatā esošie augstkalnu apgabalam raksturīgie augi, kā arī rūpīgais siera ražošanas process.

Siers “Stelvio” vai “Stilfser”, kas vēsturiski ražots apgabalā, kas norādīts produkta specifikācijā, laika gaitā ir saglabājis savas īpašās pazīmes, kas veidojušās, pateicoties Stelvio-Stilfser kalnu apgabala Alpu videi, kur atrodas lielākais ražošanas centrs (500 līdz 2000 metru augstumā). Alto Adige Alpu pastāvīgie klimatiskie un augsnes apstākļi ietekmē govju barošanā izmantotās lopbarības kvalitāti, kā arī iegūtā siera kvalitāti.

Lauku pārvaldība, ievērojot apkārtējās vides prasības, nodrošina bagātīgu floru. Dažos vēsturiskos tekstos tiek aprakstītas Alpu ganību zālājs (marbl un madaun), kas labvēlīgi ietekmē iegūstamā piena kvalitāti.

“Stelvio” un “Stilfser” siera nogatavināšana ir pats būtiskākais un svarīgākais ražošanas procesa posms. Šis posms notiek uz koka galdiem. Tas paredz tradicionālo apstrādi, kur veselās formas tiek apgrieztas un skalotas ar vieglu sāls šķīdumu ne retāk kā 2 reizes nedēļā. Sāls šķīdumam, kuru izmanto skalošanai pirmajās divās vai trīs nogatavināšanas nedēļās, tiek pievienota tipiska pamatmikroflora, kuru veido dažādas aerobo baktēriju kultūras, kas pieder pie Arthobacterium ssp. un Brevibacterium ssp. veidiem. Pateicoties dažādajām baktēriju kultūrām, kuras tiek izmantotas šajā posmā, formas iekšienē izveidojas siera ārējais apvalks, kura nokrāsa variē starp dzeltenu, oranžu un brūnu krāsu, kā arī dažas siera “Stelvio” vai “Stilfser” īpašās organoleptiskās pazīmes (smarža un garša). Siera krāsa ir dabīga un rodas baktēriju vairošanās rezultātā. Šīs baktēriju jauktās kultūras sastāvs ir unikāls un ekskluzīvs.

4.7. Kontroles iestāde:

Nosaukums: I.N.E.Q. — Istituto nord Est Qualità Adrese: via Nazionale, 33/35 — IT-33030 Villanova di San Daniele del Friuli (UD) Tālr.: 0432/ 956951 Fakss: 0432/956955

4.8. Marķēšana: “Stelvio” vai “Stilfser” siers tiek pārdots veselos rituļos vai arī sagrieztā veidā.

“Stelvio” vai “Stilfser” siers nonāk pārdošanā veselos rituļos ar atbilstošu cilmes vietas nosaukuma identifikācijas zīmogu, kas tiek uzspiests tikai pēc 60 dienu nogatavināšanas, un ar marķējumu, kas norāda siera partijas datumu un ražotāja kodu.

Vesels siera ritulis, kas atbilst produkta specifikācijai, tiek sagriezts gabalos tikai pēc tam, kad ir uzspiests cilmes vietas nosaukuma identifikācijas zīmogs. “Stelvio” siera iepakošanu, sagriežot gabalos, var veikt arī ārpus ģeogrāfiskā apgabala, kas norādīts aizsargātajā cilmes vietas nosaukumā.

“Stelvio” vai “Stilfser” siers sagrieztā veidā nonāk pārdošanā ar atbilstošu cilmes vietas nosaukuma identifikācijas zīmogu, kas tiek uzspiest tikai pēc 60 dienu nogatavināšanas veselā formā, vai arī ar uzlīmējamu etiķeti, kuru pilnvarots ražotājs uzlīmē uz iepakojuma iepakošanas brīdī, un/vai plēvi ar “Stelvio” vai “Stilfser” aizsargāto cilmes vietas nosaukumu.

Šis produkts nonāk pārdošanā tikai pēc tam, kad ir uzspiests cilmes vietas nosaukuma identifikācijas zīmogs.

Cilmes vietas nosaukuma zīmogs ir sarkans uzraksts StilfserStelvio, kura detaļas ir aprakstītas produkta specifikācijā.

4.9. Valsts prasības: —

(1) Eiropas Komisija, Lauksaimniecības ģenerāldirektorāts, Lauksaimniecības produktu kvalitātes nodaļa, B-1049, Brisele.